’N ADMINISTRASIEKLERK se gesigvel is afgetrek toe haar wit bestuurder na bewering gesê het sy is bruin genoeg om ’n skoonmaker te wees.
Charmalaine Zwiegelaar van ’n plaas buite Klapmuts het daarna bedank en ’n klag by die gelykheidshof gemaak.
Sy sê haar bestuurder, Barnes Koortzen, het toe vir haar kollegas gesê sy kan ook maar kom help skoonmaak, want sy is in elk geval “bruin genoeg” daarvoor.
“My kollega het my toe by die huis kom vertel wat Barnes gesê het. Ek was so geskok, ek kon dit amper nie glo.
Sy sê: “Ek is diep hartseer oor wat met my gebeur het. Ek gee nie om om skoon te maak nie, maar hoekom moet my ras by dié misverstand betrek word?